Source: http://www.ulclegal.com/sk/bulletin-pro-bono/verejna-sprava/5451-novela-zakona-o-staznostiach
Timestamp: 2018-01-20 13:15:29+00:00
Document Index: 16032243

Matched Legal Cases: ['§ 3', '§ 22', '§20', '§ 6', '§ 22', '§ 11', '§ 12', '§ 22', '§ 12']

Novela zákona o sťažnostiach - Advokátska kancelária Čarnogurský ULC
Dňa 23.03.2017 poslanci Národnej rady SR schválil novelu zákona č. 9/2010 o sťažnostiach v platnom znení (ďalej len „novela" a „zákon").
Účelom novely zákona o sťažnostiach je úprava spôsobu vybavovania sťažnosti proti vybaveniu alebo odloženiu predchádzajúcich sťažností, možnosti podávania sťažností orgánom verejnej správy prostredníctvom elektronických schránok, spôsobu podávania sťažnosti sťažovateľom osobne u orgánov verejnej správy. Ďalej konkretizuje rozsah podaní, ktoré nespĺňajú podmienky sťažnosti podľa zákona o sťažnostiach a tiež upravuje povinnosti sťažovateľa pre jeho zastupovanie v konaní o jeho sťažnosti.
Novela mení, resp. dopĺňa definíciu základných pojmov. Po novom zákon upravuje postup pri podávaní, vybavovaní a kontrole vybavovania sťažností fyzických osôb alebo právnických osôb, pričom na účely novelizovaného zákona je (1) vybavovaním sťažnosti prijímanie, evidencia, prešetrovanie a vybavenie sťažnosti a (2) vybavením sťažnosti vrátenie, odloženie sťažnosti, oznámenie výsledku prešetrenia sťažnosti alebo oznámenie výsledku prekontrolovania správnosti vybavenia predchádzajúcej sťažnosti.
Pripomeňme si, čo je sťažnosťou podľa tohto zákona. Sťažnosť je v zmysle ust. § 3 ods. 1 podanie fyzickej osoby alebo právnickej osoby (ďalej len „sťažovateľ"), ktorým (1) sa domáha ochrany svojich práv alebo právom chránených záujmov, o ktorých sa domnieva, že boli porušené činnosťou alebo nečinnosťou (ďalej len „činnosť") orgánu verejnej správy, (2) poukazuje na konkrétne nedostatky, najmä na porušenie právnych predpisov, ktorých odstránenie je v pôsobnosti orgánu verejnej správy.
Novela novým spôsobom rozširuje negatívne vymedzenie sťažnosti ako takej. Sťažnosťou podľa tohto zákona nie je podanie, ktoré (1) má charakter dopytu, vyjadrenia, názoru, žiadosti, podnetu alebo návrhu, (2) poukazuje na konkrétne nedostatky v činnosti orgánu verejnej správy, ktorých odstránenie alebo vybavenie je upravené osobitným predpisom, (3) je sťažnosťou podľa osobitného predpisu, (4) smeruje proti rozhodnutiu orgánu verejnej správy vydanému v konaní podľa osobitného predpisu, (5) smeruje proti záverom kontroly, auditu, dohľadu, dozoru alebo inšpekcie podľa osobitného predpisu, alebo (6) obsahuje utajované skutočnosti alebo z obsahu ktorého je zrejmé, že jeho vybavením ako sťažnosti podľa tohto zákona by došlo k ohrozeniu utajovaných skutočností podľa osobitného predpisu.
Sťažnosťou podľa tohto zákona nie je ani podanie (1) orgánu verejnej správy, v ktorom upozorňuje na nedostatky v činnosti iného orgánu verejnej správy a (2) osoby poverenej súdom na výkon verejnej moci.
Z uvedeného vyplýva, že z vybavovania ako sťažnosti zákon vylučuje podanie, ktoré má charakter dopytu, vyjadrenia, názoru, žiadosti, podnetu alebo návrhu a nie je v ňom jednoznačne vyjadrené, ochrany akého svojho práva alebo právom chráneného záujmu sa osoba domáha. Podania, ktorými fyzické osoby alebo právnické osoby neraz namietajú závery kontroly, auditu, dohľadu, dozoru alebo inšpekcie boli vybavované v režime sťažnosti podľa zákona o sťažnostiach, čo už nebude možné.
Sťažnosť musí byť písomná a možno ju podať v listinnej podobe alebo v elektronickej podobe. Sťažnosť musí obsahovať meno, priezvisko a adresu pobytu sťažovateľa. Ak sťažnosť podáva právnická osoba, musí obsahovať jej názov a sídlo, meno a priezvisko osoby oprávnenej za ňu konať. Sťažnosť v listinnej podobe musí obsahovať vlastnoručný podpis sťažovateľa. Ak je sťažovateľovi možné doručiť písomnosti podľa tohto zákona v elektronickej podobe, sťažnosť môže obsahovať aj adresu sťažovateľa na takéto doručenie.
Sťažnosť musí byť čitateľná a zrozumiteľná. Musí z nej byť jednoznačné proti komu smeruje, na aké nedostatky poukazuje a čoho sa sťažovateľ domáha (ďalej len „predmet sťažnosti").
Sťažnosť podaná v elektronickej podobe musí byť sťažovateľom autorizovaná podľa osobitného predpisu; to neplatí ak sťažnosť bola odoslaná prostredníctvom prístupového miesta, ktoré vyžaduje úspešnú autentifikáciu sťažovateľa.
Ak sťažnosť podaná v elektronickej podobe nie je autorizovaná podľa osobitného predpisu, ani odoslaná prostredníctvom prístupového miesta, ktoré vyžaduje úspešnú autentifikáciu sťažovateľa, sťažovateľ ju musí do piatich pracovných dní od jej podania potvrdiť a to vlastnoručným podpisom, jej autorizáciou podľa osobitného predpisu alebo jej odoslaním prostredníctvom prístupového miesta, ktoré vyžaduje úspešnú autentifikáciu sťažovateľa, inak sa sťažnosť odloží. O odložení sťažnosti a dôvodoch jej odloženia orgán verejnej správy písomne upovedomí sťažovateľa do 15 pracovných dní od odloženia. Sťažovateľom sa na účely odsekov 4 a 5 rozumie aj osoba oprávnená konať v mene právnickej osoby. Lehota na vybavenie sťažnosti začína plynúť prvým pracovným dňom nasledujúcim po dni doručenia potvrdenia sťažnosti. Ak potvrdenie sťažnosti obsahuje iné údaje ako sťažnosť podaná v elektronickej podobe, orgán verejnej správy sťažnosť podanú v elektronickej podobe odloží.
Ak sťažnosť neobsahuje náležitosti, orgán verejnej správy ju odloží.
Ak sa sťažovateľ dostaví na orgán verejnej správy osobne podať sťažnosť, ktorú nemá vyhotovenú písomne, orgán verejnej správy sťažovateľa príjme a umožní mu, aby si sťažnosť v listinnej podobe vyhotovil. Ak sa na orgán verejnej správy dostaví osoba, ktorej zdravotný stav bráni, aby si sťažnosť v listinnej podobe vyhotovila sama, za túto osobu ju vyhotoví zamestnanec orgánu verejnej správy.
Orgán verejnej správy sťažnosť odloží, ak (1) neobsahuje náležitosti, (2) zistí, že vo veci, ktorá je predmetom sťažnosti, konal alebo koná súd, prokuratúra, iný orgán činný v trestnom konaní alebo koná iný orgán verejnej správy, (3) zistí, že sťažnosť sa týka inej osoby, než ktorá ju podala a nie je priložené splnomocnenie, (4) od udalosti, ktorej sa predmet sťažnosti týka, uplynulo v deň jej doručenia viac ako päť rokov, (5) ide o ďalšiu opakovanú sťažnosť, (6) ide o sťažnosť proti vybavovaniu sťažnosti podľa § 22 ods. 3 a ods. 5 zákona, (7) mu bola zaslaná na vedomie, (8) sťažovateľ neposkytol spoluprácu alebo ak spoluprácu neposkytol v lehote alebo sťažovateľ neudelil súhlas s uvedením potrebných údajov o osobe sťažovateľa.
Podľa novelizovaného ust. §20 je sťažnosť vybavená odoslaním písomného oznámenia výsledku jej prešetrenia sťažovateľovi. Oznámenie musí obsahovať odôvodnenie výsledku prešetrenia sťažnosti, ktoré vychádza zo zápisnice.
V oznámení sa uvedie, či sťažnosť je opodstatnená alebo neopodstatnená. Ak má sťažnosť viacero častí, oznámenie výsledku prešetrenia sťažnosti obsahuje výsledok prešetrenia každej z nich. Sťažnosť zložená z viacerých častí je vyhodnotená ako opodstatnená, ak aspoň jedna z jej častí je opodstatnená.
Ak je sťažnosť opodstatnená, v oznámení sa uvedie, že orgánu verejnej správy,
v ktorom sa sťažnosť prešetrovala boli uložené povinnosti (1) určiť osobu zodpovednú za zistené nedostatky, (2) prijať opatrenia na odstránenie zistených nedostatkov a príčin ich vzniku, (3) predložiť prijaté opatrenia orgánu prešetrujúcemu sťažnosť, (4) predložiť orgánu prešetrujúcemu sťažnosť správu o splnení opatrení a uplatnení právnej zodpovednosti, (5) ak nie je totožnosť sťažovateľa utajená, oznámiť mu prijaté opatrenia; ak je totožnosť sťažovateľa utajená, oznámiť mu prijaté opatrenia prostredníctvom orgánu verejnej správy príslušného na vybavenie sťažnosti.
Novým pojmom, resp. inštitútom je tzv. ďalšia opakovaná sťažnosť, ktorou je sťažnosť toho istého sťažovateľa, podaná po opakovanej sťažnosti v tej istej veci, ak v nej sťažovateľ neuvádza nové skutočnosti. Správnosť vybavenia opakovanej sťažnosti orgán verejnej správy opätovne neprekontroluje a ďalšiu opakovanú sťažnosť odloží podľa § 6 ods. 1 písm. e), o čom sťažovateľa neupovedomí.
Ustanovenie § 22 zákona novým spôsobom upravuje tzv. sťažnosť proti vybavovaniu sťažnosti.
Sťažnosť, v ktorej sťažovateľ vyjadruje nesúhlas s vybavovaním svojej predchádzajúcej sťažnosti je novou sťažnosťou proti postupu orgánu verejnej správy pri vybavovaní sťažnosti. Sťažnosť proti postupu orgánu verejnej správy pri vybavovaní sťažnosti nie je opakovanou sťažnosťou, a to ani vtedy, ak v nej sťažovateľ opakuje skutočnosti z predchádzajúcej sťažnosti.
Sťažnosť proti vybavovaniu sťažnosti vybaví vedúci toho orgánu verejnej správy alebo ním splnomocnený zástupca, ktorý predchádzajúcu sťažnosť v zmysle príslušnosti podľa § 11 ods. 1 a 2 vybavil, ak to nie je v rozpore s § 12 (definuje vylúčenie z prešetrovania a vybavovania sťažnosti). Ak predchádzajúcu sťažnosť vybavil vedúci orgánu verejnej správy, na vybavenie sťažnosti proti vybavovaniu sťažnosti je príslušný najbližší nadriadený orgán. Ak takýto orgán nie je, v oblasti štátnej správy je príslušný ústredný orgán štátnej správy pre kontrolu vybavovania sťažností. Ak sťažnosť vybavil vedúci ústredného orgánu štátnej správy pre kontrolu vybavovania sťažností, sťažnosť smerujúca proti vybavovaniu takejto sťažnosti sa odloží.
Ďalším novým pojmom je tzv. ďalšia sťažnosť proti vybavovaniu sťažnosti, ktorá je upravená v doplnenom odseku 5 v ust. § 22 zákona. Ďalšiu sťažnosť proti vybavovaniu sťažnosti orgán verejnej správy odloží, o čom sťažovateľa písomne upovedomí. Na vybavenie sťažnosti podľa tohto odseku je príslušný vedúci toho orgánu verejnej správy alebo ním splnomocnený zástupca, ktorý sťažnosť proti vybavovaniu sťažnosti vybavil, ak to nie je v rozpore s § 12 (vylúčenie z prešetrovania a vybavovania sťažnosti). Ak sťažnosť proti vybavovaniu sťažnosti vybavil vedúci orgánu verejnej správy, na vybavenie sťažnosti je príslušný najbližší nadriadený orgán. Ak takýto orgán nie je, v oblasti štátnej správy je príslušný ústredný orgán štátnej správy pre kontrolu vybavovania sťažností.
Novelizovaný zákon nadobúda účinnosť dňa 1. júna 2017, pričom podania doručené orgánu verejnej správy pred 1. júnom 2017 sa vybavia podľa zákona v nenovelizovanom znení účinnom do 31. mája 2017.